钦定古今图书集成/方舆汇编/职方典/第1435卷 > 《玉田洞》
## 钦定古今图书集成/方舆汇编/职方典/第1435卷 > 《玉田洞》

玉田洞，在韬真观之西，巫山寨之北，其界相望也。洞
辟三门，其高者险绝难攀，其卑者逼塞难行。独由中
而入，路分三岐，“右则坎阻杳黑，左则虚灵明朗，受明
之所则洞门高处也。”庭中广深，如在观阁之下。其盘
石皆翠碧色，平夷通明，可以偃仰。其膏乳则玉石流
光，悉具物象。缘石栈行百步，倾身而入，乃至石田。其
田数址，广有二丈，长三倍之，中且平。其塍畔皆勾续
蜿蜒，刻镂精致，如今人食用器皿所为。其旁有花瓣寸馀，纯然玉色，亦如今人器皿用铜银为饰，造化巧
妙琐屑，遂至于此，安可以描摸亿度也？田中积水无
间，夏冬不溢不涸，不增不减，气常温和，盖万乳所融
泄耳。越疆而东，其窍多锺乳，垂而四五寸者，光采煜
然，时可采取，旧曰“石田。”予谓“石田”何所用之，此正仙
人种玉处，遂更名曰“玉田洞。”出洞而南半里，至玉田
寨。寨高至十馀仞，其拗中潴蓄湛然如挼蓝泼黛厉
风不动摇。广四五丈，深莫测也。蓧萝阴翳，怪石蹲踞，
如神守鬼护。其北流为二池，中有小岛屿状。其南则
潜流北出，溢入大江。“春时江中大鱼逆跃入此，似有
知也。自玉虚洞至此，皆甿陈访所导，疑访尚有隐秘
处，然游观止矣，虽有他奇，吾不敢请已。”其士人好事
者亦来往山间三十年，未尝有至此者。然予观览之
胜，其凿空固自我发之，异时车马踵至，晨夜嚣呼，扰
及田桑，则作俑之罪，将何逭焉？既而自觉曰：“嗟乎，箪
食瓢饮，芒鞋布袜，曳短筇，探饿虎之穴，与猿猴为伍。
世间嗜此如我者宁有几？而谁肯为此来乎？”